text: Halvanden meter lang slange er løs
  21 juni 2016 kl. 12.57
  En halvanden meter rød slange er set på en skovsti ved Mjølsvej i Rødekro. Politiet kan ikke fange den. 
  Det var et noget specielt syn, en forbipasserende fik på en skovsti i Rødekro tirsdag eftermiddag.
  På stien var en halvanden meter rød slange med sorte og orange striber. Slangen var hurtig videre, og den forbipasserende fik derfor ikke et billede af den.
  - Vi har talt med en slangekyndig fra Terrariet i Vissenbjerg, og ud fra den beskrivelse vi har, mener han, at det kan være en mælkesnog, som er ganske ufarlig, siger vagtchefen hos Syd- og Sønderjyllands Politi til TV SYD.
  Savner du en slange på ca. 1,5 m, rød med sort og orange bånd? Sidst set på en skovsti ved Mjølsvej i Rødekro. #politidk
  Politiet ved ikke, hvor den stammer fra, men vil gerne have fat i ejeren.
  - Vi kan ihvertfald ikke fange den, siger vagtchefen og fortsætter:
  - Jeg ved ikke, hvordan man kalder sådan en slange til sig, men det håber jeg, at ejeren kan finde ud af.
  Politiet ved ikke med sikkerhed, om det er en såkaldt mælkesnog, så for en sikkerheds skyld er det nok bedst at holde fingre og bare tæer fra den.
  